
VENDIM
Nr. 463, datë 31.7.2025

PËR MIRATIMIN E SKEMËS SË VEÇANTË TË GARANCISË SHTETËRORE TË HUAS PËR GARANTIMIN E HUAMARRJES SË SUBJEKTEVE NË SEKTORIN E BUJQËSISË

Në mbështetje të nenit 100 të Kushtetutës, të nenit 38, të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, dhe të nenit 57, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, me propozimin e ministrit të Financave dhe të ministrit të Bujqësisë dhe Zhvillimit Rural, Këshilli i Ministrave

VENDOSI:

1. Miratimin e skemës së veçantë të garancisë shtetërore të huas, në vlerën 3 000 000 000 (tre miliardë) lekë, për garantimin e huamarrjes së subjekteve në sektorin e bujqësisë.
2. Skema e veçantë e garancisë shtetërore të huas do të lëshohet në favor të bankave tregtare të nivelit të dytë, si më poshtë vijon:
a) Banka Raiffeisen sh.a.;
b) Banka e Bashkuar e Shqipërisë sh.a.;
c) Banka Kombëtare Tregtare sh.a.;
ç) Banka Tirana sh.a.;
d) Banka Intesa Sanpaolo Albania sh.a.;
dh) Banka Procredit sh.a.;
e) Banka Amerikane e Investimeve sh.a.;
ë) Banka e Parë e Investimeve Albania sh.a.;
f) Banka Credins sh.a.;
g) Banka OTP Albania sh.a.;
gj) Banka Union sh.a.
3. Marrëveshja e garancisë do të jetë sipas kushteve dhe kritereve të marrëveshjes tip, që i bashkëlidhet këtij vendimi.
4. Autorizohet ministri i Financave për nënshkrimin e marrëveshjes së garancisë me bankat tregtare të nivelit të dytë, të përcaktuara në pikën 2, të këtij vendimi.
5. Ngarkohen Agjencia për Menaxhimin e Garancive dhe Kredive të Pakthyera dhe Agjencia për Zhvillim Bujqësor dhe Rural, në përputhje me parashikimet ligjore në fuqi, për ndjekjen dhe administrimin e kësaj skeme garancie.
6. Ngarkohen Ministria e Financave dhe Ministria e Bujqësisë dhe Zhvillimit Rural për ndjekjen e procedurave të nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

MARRËVESHJE GARANCIE
PËR GARANTIMIN E HUAMARRJES SË SUBJEKTEVE NË SEKTORIN E BUJQËSISË

MARRËVESHJE TIP
Deri në 3 miliardë lekë

Datë 
_____________

Preambulë
Qëllimi i skemës së garancisë është që të stimulojë huadhënien nga bankat tregtare që operojnë në Republikën e Shqipërisë, për t’i mundësuar ndërmarrjeve mikro, të vogla dhe të mesme në sektorin e bujqësisë si dhe fermerëve të cilët janë të regjistruar dhe të pajisur me certifikatën e NIPT-it të fermerit, investime për asete fizike dhe teknologjike që rrisin kapacitetet prodhuese, cilësinë e prodhimit dhe eficiencën operacionale të tyre. Gjithashtu, kjo skemë garancie mbështetet në programin e miratuar në Marrëveshjen Kuadër, ndërmjet Bankës së Shqipërisë, përfaqësuar nga zëvendësguvernatori i dytë dhe bankave, përfaqësuar nga drejtorët ekzekutivë, “Për pjesëmarrjen në Programin e Financimit të Biznesit Mikro, të Vogël dhe të Mesëm në Shqipëri”, lidhur më 14.2.2025 në Tiranë.
Financimi parashikohet të mbështesë rritjen e prodhimit, si dhe agropërpunimit, nëpërmjet nxitjes së investimeve në drejtim të përmirësimit teknologjik me synim garantimin e vijueshmërisë në rritjen e eksporteve dhe përmirësimin e cilësisë.
Kjo marrëveshje garancie (“Marrëveshja e Garancisë”) e lidhur ndërmjet Këshillit të Ministrave të Republikës së Shqipërisë, të përfaqësuar nga Ministria e Financave (“MF”), dhe Bankave (“Huadhënësit”), bëhet për të përcaktuar kushtet e pjesëmarrjes së Huadhënësve në këtë skemë garancie të lëshuar nga Ministria e Financave si përfaqësuese e Këshillit të Ministrave, në bashkëpunim me Ministrinë e Bujqësisë dhe Zhvillimit Rural, menaxhuar nga Agjencia e Menaxhimit të Garancive, Agjencia Kredive të Pakthyera (AMGKP ) dhe Agjencia e Zhvillimit Bujqësor dhe Rural (AZHBR).
Marrëveshja e Garancisë nuk përbën detyrim të drejtpërdrejtë për shtetin (në këtë Marrëveshje përfaqësuar nga MF-ja), por përfaqëson një detyrim të mundshëm të tij. Ky detyrim kthehet në detyrim të drejtpërdrejtë në rastin kur përfituesi i drejtpërdrejtë i huas (“Huamarrësi”) nuk ka arritur të paguajë, tërësisht apo pjesërisht, huan e garantuar (“Huaja”), në përputhje me kushtet dhe afatet e përcaktuara në marrëveshjen e huas (“Marrëveshja e Huas”) dhe janë plotësuar kushtet e parashikuara shprehimisht në këtë Marrëveshje.
Për sa më sipër, si edhe për të mundësuar realizimin e qëllimit të kësaj Marrëveshje, palët bien dakord me kushtet si më poshtë:


Neni 1
Baza ligjore

Kjo Marrëveshje Garancie është hartuar mbështetur në: 
- Nenet 34–43 të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar; 
- Nenin 57 të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar; 
- Ligjin nr. 7850, datë 29.7.1994, “Për Kodin Civil të Republikës së Shqipërisë”, të ndryshuar; 
- Ligjin nr. 55/2023, datë 29.12.2023, “Për menaxhimin e garancive dhe kredive shtetërore të pakthyera”
- Ligjin nr. 115/2024, “Për buxhetin e vitit 2025”, i ndryshuar, 
- Nenin 5 të aktit normativ të Këshillit të Ministrave nr. 6, datë 11.6.2025, “Për disa ndryshime në ligjin nr. 115/2024, ‘Për buxhetin e vitit 2025’”, i ndryshuar;
- Vendimin e Këshillit të Ministrave nr. 719, dt. 31.10.2014 “Për organizimin dhe funksionimin e Agjencisë për Zhvillim Bujqësor dhe Rural”;
- Vendimin e Këshillit të Ministrave nr. ____, datë ______ “Për miratimin e garancisë shtetërore të huas me bankat tregtare për garantimin e huamarrjes së subjekteve në sektorin e bujqësisë”
- Marrëveshja Kuadër ndërmjet Bankës së Shqipërisë, përfaqësuar nga zëvendësguvernatori i dytë dhe bankave, përfaqësuar nga drejtorët ekzekutivë “Për pjesëmarrjen në Programin e Financimit të Biznesit Mikro, të Vogël dhe të Mesëm në Shqipëri”, lidhur më 14.2.2025 në Tiranë.

Neni 2
Garancia

1. MF-ja merr përsipër të garantojë Huadhënësit deri në vlerën 3 miliardë lekë (“vlera e garancisë”), sipas kushteve dhe kufizimeve të përcaktuara shprehimisht në këtë Marrëveshje. Vlera e garancisë përfaqëson shumën maksimale të pagesave që do të kryhen nga MF-ja për të shlyer detyrimet e papaguara ndaj Huadhënësit që burojnë nga huat që do t’i nënshtrohen kësaj skeme garancie.
2. MF-ja merr përsipër të garantojë deri në vlerën e garancisë të cituar në pikën 1 të këtij neni, 70% të kryegjësë të çdo Huaje që Huadhënësit do t’u lëvrojnë Huamarrësve sipas kushteve që pasojnë në këtë Marrëveshje. 
3. “Vlera e garantuar e Huas” do të jetë shuma maksimale e garantuar nëpërmjet kësaj Marrëveshje përkatësisht për secilën nga huat e lëvruara nga Huadhënësit, në zbatim të kushteve të kësaj Marrëveshje dhe e cila do të jetë e barabartë me prodhimin e kryegjësë të Huas me përqindjen e kryegjësë të garantuar nga MF-ja sipas pikës 2 të këtij neni. 
4. Në asnjë rast, MF-ja nuk merr përsipër garantimin e interesave, kamatëvonesave, penaliteteve apo çdo lloj detyrimi tjetër monetar, që mund të burojë nga huat që Huadhënësit do t’i lëvrojnë Huamarrësve.
5. Për qëllimin e mostejkalimit të vlerës së garancisë të cituar në pikën 1 të këtij neni, Huadhënësit do të raportojnë menjëherë pranë AMGKP-së me e-mail në adresat e përcaktuara në nenin 8 të kësaj Marrëveshje, për çdo aplikim të miratuar dhe shumën përkatëse. AMGKP-ja do t’i konfirmojë Huadhënësit përkatës nëse aplikimi i miratuar nga Huadhënësi nuk shkakton tejkalim të vlerës së garancisë, dhe vetëm pas marrjes së këtij konfirmimi, Huadhënësi mund të procedojë me lidhjen e kontratës përkatëse të kredisë, dhe njofton menjëherë AMGKP-ja për nënshkrimin e kontratës së kredisë. 



Neni 3
Kriteret e kualifikimit të Huamarrësve dhe kriteret për përfitimin e Huas

1. Huadhënësit do të japin Hua të garantuar sipas kësaj Marrëveshje subjekteve mikro, të vogla dhe të mesme, si dhe fermerëve të cilët janë të regjistruar dhe të pajisur me certifikatën e NIPT-it të fermerit, sipas tipit të investimit në përputhje me prioritetet e sektorit të bujqësisë dhe zhvillimit rural, sipas aneksit 2. 
2. Subjektet do të dorëzojnë pranë Huadhënësve:
a) formularin e aplikimit;
b) projektpropozimin;
c) subjektet juridike duhet të dorëzojnë, ekstrakt të regjistrit tregtar për të dhënat e subjektit, ndërsa fermerët duhet të dorëzojnë, certifikatë regjistrimi, vërtetim për llojin e aktivitet bujqësor.
3. Huamarrësit duhet të plotësojnë kriteret si më poshtë:
a) Huamarrësi duhet të jetë subjekt i cili zhvillon aktivitetin si ndërmarrje mikro, e vogël dhe e mesme apo fermer i regjistruar dhe i pajisur me certifikatën e NIPT-it të fermerit në sektorin e bujqësisë; 
b) Huamarrësi duhet të jetë subjekt i regjistruar në Qendrën Kombëtare të Biznesit në përputhje me ligjin nr. 9901, datë 14.4.2008, “Për tregtarët dhe shoqëritë tregtare”, të ndryshuar dhe ligjin nr. 9723, datë 3.5.2007, “Për regjistrimin e biznesit”, dhe struktura e kapitalit të zotërohet 100% nga subjekte jopublike, si dhe fermerët të cilët janë të regjistruar dhe të pajisur me certifikatën e NIPT-it të fermerit;
c) Huamarrësi nuk duhet të ketë detyrime tatimore të papaguara në momentin e aplikimit;
d) Huamarrësi nuk duhet të ketë kredi me probleme, me statusin e kredisë 2, 3, 4, 5, 6, në momentin aktual në regjistër kredie;
e) Huamarrësi (aksionari, përfaqësuesi ligjor) nuk duhet të jenë gjykuar me vendim gjyqësor të formës së prerë për mashtrim, korrupsion, përfshirje në një organizate kriminale apo për çdo lloj veprimtarie tjetër të paligjshme që dëmton interesat financiare të fondeve publike;
f) Huamarrësi nuk duhet të ketë detyrime në historik dhe në momentin aktual ndaj Ministrisë së Financave që rrjedhin nga skema të mëparshme të garancive shtetërore miratuar me:
1) VKM-në nr. 277, datë 6.4.2020, “Për miratimin e garancisë shtetërore të Huas me bankat e nivelit të dytë për pagat e tregtarëve ose shoqërive tregtare, aktiviteti i të cilave është prekur nga vendimet e këshillit të ministrave, në kuadër të menaxhimit të situatës së krijuar nga COVID-19, si edhe për përcaktimin e kushteve e të kritereve të marrëveshjes së mirëkuptimit;
2) VKM-në nr. 387, datë 13.5.2020, “Për miratimin e garancisë shtetërore të Huas me bankat tregtare për garantimin e huamarrjes së tregtarëve ose shoqërive tregtare për të mundësuar financimin e nevojshëm për rimëkëmbjen e aktivitetit tregtar të ndikuar nga situata e krijuar nga COVID-19, si edhe për përcaktimin e kushteve e të kritereve të marrëveshjes së garancisë dhe marrëveshjes së mirëkuptimit;
3) VKM-në nr. 349, date 26.5.2022, “Për miratimin e garancisë shtetërore të Huas me bankat tregtare për garantimin e huamarrjes së subjekteve që tregtojnë me shumicë produkte ushqimore bazë për të mundësuar financimin e nevojshëm për mbajtjen e rezervave me qëllim përballimin e situatës së veçantë të krijuar në treg, si edhe për përcaktimin e kushteve dhe kritereve të marrëveshjes së garancisë dhe marrëveshjes së mirëkuptimit”;
4) VKM-në nr. 221, datë 9.4.2024, “Miratimin e garancisë shtetërore të Huas me bankat tregtare për garantimin e huamarrjes së subjekteve të industrisë përpunuese, kategoria nace 2, për investime në teknologji dhe inovacion si dhe për blerje të lëndës së parë si edhe për përcaktimin e kushteve e të kritereve të marrëveshjes së garancisë dhe marrëveshjes së mirëkuptimit”;
Huamarrësi dorëzon formularin e vetëdeklarimit për këtë qëllim pranë Huadhënësit.
4. Qëllimi i përdorimit të fondeve të Huas është për t’i mundësuar Huamarrësit fondet e nevojshme për investime për asete fizike dhe teknologjike që rrisin kapacitetet prodhuese, cilësinë e prodhimit dhe eficiencën operacionale të tyre.
Në asnjë rast fondet e Huas nuk do të financojnë veprimtari të jashtëligjshme, apo të rifinancojnë hua të tjera.
5. Huamarrësi duhet të nënshkruajë Marrëveshjen e Mirëkuptimit sipas formës dhe përmbajtjes së përcaktuar në aneksin 1, pjesë përbërëse e kësaj Marrëveshje. Marrëveshja e Mirëkuptimit duhet të jetë gjithashtu pjesë e kontratës së kredisë si aneks i saj, në momentin e nënshkrimit të Kontratës.
6. Huamarrësi duhet të nënshkruajë formularin e vetëdeklarimit që do t’i vendoset në dispozicion nga Huadhënësit, nëpërmjet të cilit deklaron se fondet e Huas do të përdoren vetëm për qëllimet e përcaktuara në pikën 1 dhe pikën 4 të këtij neni. Gjithashtu, në formularin e vetëdeklarimit, Huamarrësi duhet të deklarojë kreditë e aprovuara dhe ato në proces aplikimi/aprovimi në emër të Huamarrësit, të aprovuara apo në proces aprovimi brenda kësaj skeme garancie nga institucionet e tjera huadhënëse. 
7. Afati i aplikimit pranë Huadhënësve përfundon më 20.11.2025. Kreditë duhet të disbursohen jo më vonë se 20.12.2025. 
8. Huamarrësi duhet të përmbushë kriteret financiare dhe ligjore të përcaktuara në aktet rregullative të bankës përkatëse në të cilën aplikohet për kredi.
9. MF-ja gëzon të drejtën që në çdo moment të rishikojë, shtojë ose heqë çdonjërin prej kritereve të cituara në pikat e mësipërme të këtij neni, në dakordësi me Huadhënësit, ku ndryshimi do të bëhet efektiv pas nënshkrimit të dokumentit ndryshues ndërmjet MF-së dhe Huadhënësve. MF-ja gëzon të drejtën që në çdo moment të zgjatë afatin e parashikuar në pikën 7 të këtij neni, duke vendosur në dijeni paraprakisht Huadhënësit. Ky ndryshim do të bëhet efektiv 10 ditë pune pas marrjes së njoftimit me shkrim të MF-së nga Huadhënësit. Asnjë ndryshim i bërë në përputhje me këtë pikë nuk do të ndikojë mbi Huamarrësit, Huaja e të cilëve është aprovuar përpara datës së bërjes efektive të këtij ndryshimi.
10. Me përjashtim të rasteve siç përcaktohet në pikën 9 të këtij neni, Huadhënësit në asnjë rast nuk do të aprovojnë kërkesat për Hua të Huamarrësve, të cilët nuk plotësojnë kushtet e përcaktuara në pikat 1–7 të këtij neni.

Neni 4
Detyrimet e Huadhënësve

1. Huadhënësit angazhohen të përdorin formularë aplikimi që mundësojnë sigurimin e plotë të të gjithë informacionit të cituar në nenin 3 të kësaj Marrëveshje, në përputhje me praktikat e tij bankare për këto produkte.
2. Huadhënësit mbajnë përgjegjësi për plotësimin e dokumenteve të aplikimit për Hua dhe janë të detyruar të mbajnë kopje të këtyre dokumenteve në arkivat e veta.
3. Huadhënësit do t’i trajtojnë huat që do të jenë pjesë e kësaj Marrëveshje me profesionalizëm dhe në përputhje me kriteret dhe procedurat e brendshme që ato aplikojnë gjatë aktivitetit të tyre të zakonshëm të kredidhënies për produkte bankare tregtare të ngjashme, si edhe në përputhje me përmbajtjen e nenit 3 të kësaj Marrëveshje.
4. Huadhënësit do të bëjnë vlerësimin e rrezikut kredit të Huamarrësve në përputhje me standardet dhe legjislacionin bankar.
5. Huadhënësit duhet të regjistrojnë Huan menjëherë pas lëvrimit në regjistrin e kredive me një emërtim të veçantë në një fushë të posaçme që do të përcaktohet me këtë qëllim. Ky emërtim do të konvertohet në një kod specifik i cili do të përdoret për të identifikuar këto kredi në linjë me rastet e ngjashme.
6. Gjithashtu, Huadhënësit në përputhje me nenin 3, pika 3 dhe pika 6, duhet t‘i vendosin në dispozicion Huamarrësit formularin e vetëdeklarimit, sipas formës dhe përmbajtjes që Huadhënësi e gjykon të arsyeshme.
7. Huadhënësit nuk duhet të favorizojnë asnjë Huamarrës mbi bazën e kritereve të tij preferenciale.
8. Huadhënësit duhet të japin në dispozicion të AMGKP-së kopje të të gjitha dosjeve, ekstrakteve, dokumenteve, dhe të dhënave të regjistruara për të gjitha huat që i nënshtrohen kësaj Marrëveshje Garancie.
9. Huadhënësit duhet të shqyrtojnë dokumentacionin e nevojshëm dhe të aprovojnë Huan në përputhje me afatet dhe procedurat e brendshme, duke garantuar transferimin e fondeve në llogarinë e Huamarrësit dhe përdorimin e Huas për qëllimet e mbuluara nga garancia shtetërore.
10. Huadhënësit duhet të sigurojnë që të gjitha veprimet dhe vendimet e tij në lidhje me huadhënien dhe menaxhimin e huave të jenë në përputhje me ligjet dhe rregulloret aktuale bankare dhe financiare të Republikës së Shqipërisë.

Neni 5
Termat dhe kushtet e Huas

1. Vlera e Huas e vendosur në dispozicion nga Huadhënësit për Huamarrësin mund të variojë në përputhje me kërkesën e paraqitur nga Huamarrësi, por në asnjë rast totali i kredive të dhëna për huamarrësin nga bankat, sipas kësaj Marrëveshje Garancie, nuk do të jetë më i lartë se 25,000,000 (njëzet e pesë milionë) lekë.
2. Afati i Huas duhet të jetë në diskrecion të Huamarrësit, por ky afat nuk mund të jetë më i shkurtër se 3 vjet dhe duke mos tejkaluar në asnjë rast afatin prej 5 (pesë) vitesh.
3. Huaja të jetë në formën e një produkti të kredisë bankare që të përmbajë një skedul të qartë të shlyerjes së Huas, pra kreditë nuk mund të kenë formën e linjave të kredisë. 
4. Huadhënësit, bazuar në vlerësimet e riskut të kreditit për secilin Huamarrës gëzojnë të drejtën që të kërkojnë ose jo kolateral shtesë nga Huamarrësi, por në asnjë rast masa e kërkuar e kolateralit duke përfshirë edhe vlerën e garantuar të Huas sipas kësaj Marrëveshje nuk duhet të tejkalojë mbulimin e përllogaritur sipas legjislacionit dhe rregullave të brendshme të Huadhënësit. 
5. Në rastet e parapagimit të Huas, Huadhënësit nuk duhet të aplikojnë komision, penalitet apo çfarëdo lloj mase tjetër që lidhet me parapagimin e Huas.
6. Monedha e Huas është monedha kombëtare lek.
7. Norma e interesit të kredive të kontraktuara dhe disbursuara do të jetë jo më e lartë se 2%. Tarifat e aplikueshme kundrejt huamarrësve për dhënien e kredisë nuk duhet të jenë në total më të larta se niveli maksimal prej 0.5%. 
8. Huadhënësit do ta ofrojnë kredinë me një periudhë pa pagesë principali (grace) prej jo më pak se 12 muaj. 
9. Huadhënësit do ta ofrojnë kredinë duke aplikuar penalitete për pagesat e vonuara jo më të larta se penalitetet e përcaktuara në kushtet standarde përkatëse. Huadhënësit nuk do të aplikojnë penalitete për shlyerje të parakohshme të kredisë.
10. Termat dhe kushtet e Huas do të përcaktohen në Marrëveshjen e Huas, e cila do të nënshkruhet ndërmjet Huadhënësve dhe Huamarrësve, në përputhje me përmbajtjen e kësaj Marrëveshje. Termat dhe kushtet e përcaktuara në Marrëveshjen e Huas, të cilat bien në kundërshtim me këtë Marrëveshje do të konsiderohen të pavlefshme për të përfituar nga garancia shtetërore dhe nuk do të prodhojnë asnjë efekt kundrejt MF-së.
11. Asnjë transferim i të drejtave apo detyrimeve të Huadhënësve që burojnë nga kjo Marrëveshje ose nga Marrëveshja e Huas nuk mund t’i transferohet palëve të treta pa marrë paraprakisht aprovimin me shkrim të MF-së.
12. Për çdo ndryshim, rinovim apo ristrukturim të Marrëveshjes së Huas, që mund të bëhet në marrëveshjen ndërmjet Huadhënësve dhe Huamarrësve brenda afatit të përcaktuar në pikën 2 të këtij neni, nuk është i nevojshëm miratimi i MF-së, me kusht që këto ndryshime nuk do të kenë asnjë efekt në të drejtat e Huadhënësve kundrejt MF-së, sipas kushteve të përcaktuara në këtë Marrëveshje. Huadhënësit do të njoftojnë me shkrim AMGKP për çdo ndryshim, rinovim apo ristrukturim të Marrëveshjes së Huas brenda një afati prej 10 ditë pune nga nënshkrimi i dokumentit ndryshues. 
13. Huadhënësit janë përgjegjës që totali i shumës së vlerës së garantuar të huave, të mos tejkalojë vlerën e garancisë të lëshuar nga MF-ja në favor të bankave sipas nenit 2 të kësaj Marrëveshje. Në asnjë rast, tejkalimi i vlerës së garancisë nuk do të përbëjë detyrim për MF-në. 
14. Huaja do të quhet e përfunduar dhe nuk do të jetë më objekt i kësaj Marrëveshje vetëm pasi të jetë paguar plotësisht nga Huamarrësi në përputhje me termat dhe kushtet e Marrëveshjes së Huas. Huadhënësit duhet të njoftojnë me shkrim AMGKP-së për të gjitha huat e përfunduara brenda një afati prej 10 (dhjetë) ditësh kalendarike nga data e përfundimit të tyre.
15. Huadhënësit duhet të njoftojnë me shkrim AMGKP-në për ndryshimin e administratorit të huamarrësit, në rastet e shitjes, dhurimit, transferimit të kuotave të shoqërisë, brenda një afati prej 10 ditë pune nga marrja e njoftimit nga Huamarrësi. Huadhënësit mundësojnë përfshirjen në kontratën e kredisë të detyrimit të huamarrësit për dërgimin e këtij njoftimi.

Neni 6
Procedurat për kryerjen e pagesave të garancisë

1. Kur Huamarrësi nuk ka mundur të kryejë pagesën e detyrimeve që mbulohen nga Garancia (pagesën e kryegjësë), dhe kur Huadhënësit brenda një periudhë jo më pak se 180 ditë kalendarike, nga dita e parë e lindjes së detyrimit nga Huamarrësi sipas skedulit fillestar të shlyerjes së kryegjësë të përcaktuar në Marrëveshjen e Huas (pra, nga kësti i parë që del me vonesë), kanë ndërmarrë të gjitha hapat e përcaktuara në procedurat dhe politikat e tij të brendshme për ndjekjen e huave të papaguara, atëherë Huadhënësit rezervojnë të drejtën për t’i dërguar AMGKP-së kërkesën me shkrim për pagesën (“Kërkesa për pagesë”) e garancisë. Shuma e garancisë duhet paguar në total 70% e kryegjësë së papaguar dhe jo vetëm e këstit /kësteve në vonesë. 
2. Kërkesa për pagesë që Huadhënësit do t’i drejtojnë AMGKP-së duhet të përmbajë:
a) Vlerën e pagesës së përllogaritur në përputhje me pikën 3, të nenit 2, kopje të Marrëveshjes së Huas, si edhe një përshkrim të detajuar të detyrimeve, duke përcaktuar në mënyrë analitike kryegjënë, interesat e akumuluara, penalitetet, dhe çdo detyrim tjetër në zbatim të Marrëveshjes së Huas dhe që është në ngarkim të Huamarrësit, pavarësisht se MF-ja garanton vetëm kryegjënë në masën 70%.
b) Një përshkrim të të gjitha procedurave të ndjekura nga Huadhënësit përgjatë periudhës 180 ditore, në përputhje me legjislacionin në fuqi, për të rikuperuar detyrimet nga Huamarrësi, nga momenti i gjenerimit të detyrimit deri në momentin e dërgimit të kërkesës për pagesë.
Kërkesa për pagesë duhet të përmbajë një përshkrim të detajuar të gjitha veprimeve të kryera nga Banka, konkretisht si: tentativa për kontaktimin e huamarrësit, njoftimet drejtuar huamarrësit, procedura ligjore të ndërmarra nga bankat si kërkesë drejtuar Gjykatës për lëshim urdhri ekzekutimi etj., nga bankat për vjeljen e detyrimit , para thirrjes së garancisë, përgjatë periudhës 180 ditore.
c) Numrin e llogarisë bankare në të cilin do të kryhet pagesa nga MF-ja.
3. AMGKP-ja, pasi vëren se kërkesa për pagesë është në përputhje me pikat 1 dhe 2 të këtij neni dhe kushtet që bëjnë të nevojshme paraqitjen e një kërkese të tillë sipas përcaktimeve të Marrëveshjes së Huas, përcjell pranë MF-së, brenda 15 (pesëmbëdhjetë) ditë pune nga data e marrjes së kërkesës për pagesë, njoftimin për pagesë. MF-ja autorizon transfertën e pagesës ose pagesave për Huadhënësit brenda 10 (dhjetë) ditë pune nga data e marrjes së njoftimit për pagesë nga AMGKP-ja.
Nëse AMGKP-ja e vlerëson të arsyeshme, përpara njoftimit për kryerjen e pagesës dhe brenda afateve të përcaktuara në pikën 3 të këtij neni, mund të kërkojë informacion shtesë ose qartësime nga Huadhënësit.
4. MF-ja nuk ka asnjë detyrim ndaj kërkesave për pagesë, të cilat mund të burojnë nga vjedhja, materializimi i risqeve operacionale të Huadhënësve, ose për çdo arsye tjetër që nuk është në përputhje me këtë Marrëveshje.

Neni 7
Rikuperimi postpagesës së garancisë

1. Me kryerjen e pagesës së garancisë për ndonjë prej huave, MF-ja merr në dorëzim menjëherë të gjitha të drejtat dhe mjetet ligjore, në masën e çdo pagese të kryer nga MF-ja në kuadër të garancisë për këtë Hua, që zotëronin Huadhënësit ndaj Huamarrësve, sipas përcaktimeve të Marrëveshjes së Huas. Këto të drejta dhe mjete ligjore i kalojnë MF-së, së bashku me të drejtat dhe mjetet ligjore që ka në bazë të Marrëveshjes së Mirëkuptimit. 
2. MF-ja, nëpërmjet kësaj marrëveshje, autorizon Huadhënësit që të ndjekin, në emër dhe për llogari të MF-së, të gjitha procedurat e rikuperimit dhe ekzekutimit të detyrimeve, në përputhje me procedurat ligjore dhe praktikat e sektorit bankar, për të gjithë shumën e detyrimit të Huamarrësve. Në çdo rast Huadhënësit marrin përsipër të kryejnë të paktën të njëjtat procedura për rikuperimin e detyrimit, ashtu si për detyrimin e vetë Huadhënësve. Huadhënësit janë të detyruar të njoftojnë menjëherë AMGKP-në për çdo veprim procedural të kryer gjatë procedurës së ekzekutimit vullnetar ose të detyrueshëm, me qëllim që të mos cenohen të drejtat materiale apo procedurale të MF. Përjashtimisht, palët, me marrëveshje të veçantë, mund të bien dakord që heqin dorë nga ndjekja e procedurave për ekzekutimin e detyrimit, në rastet kur vlerësojnë se kostot e këtyre procedurave tejkalojnë masën e të gjithë detyrimit. 
3. Nëse pas 2 (dy) vjetëve nga data e kryerjes së pagesës së garancisë, Huadhënësit nuk kanë mundur të rikuperojnë detyrimet e Huamarrësve, MF-ja zotëron të drejtën që të ndjekë vetë procedurat ligjore për rikuperimin e detyrimeve në masën e çdo pagese të kryer nga MF-ja në kuadër të garancisë për këtë Hua, në përputhje me të drejtat dhe mjetet ligjore që ka në bazë të Marrëveshjes së Mirëkuptimit.
4. Nëse pas pagesës së garancisë nga MF-ja për ndonjë prej huave, Huadhënësit brenda afatit të përcaktuar në pikën 3 të këtij neni rikuperojnë një pjesë ose të gjithë detyrimin e Huas (duke përfshirë edhe rikuperimin nëpërmjet ekzekutimit të kolateralit, nëse ka një të tillë) që paraprakisht është paguar nga garancia, Huadhënësit brenda një afati prej 15 (pesëmbëdhjetë) ditë pune duhet të njoftojnë me shkrim MF-së dhe AMGKP-së në lidhje me vlerën e rikuperuar, procedurat e rikuperimit, shpenzimet e rikuperimit, si dhe vlerën e interesave dhe kamatave ligjore që duhet të paguhen dhe çdo detaj tjetër që gjykojnë të arsyeshëm në lidhje me rikuperimin. 
Menjëherë pas marrjes së njoftimit, MF-ja udhëzon me shkrim Huadhënësit në lidhje me detajet e pagesës. Afati për kryerjen e pagesës nga Huadhënësit në favor të MF-së do të jetë si më poshtë:
a) Në rastin kur rikuperimi është në formën e mjeteve monetare (cash), pagesa do të kryhet jo më vonë se 15 (pesëmbëdhjetë) ditë pune nga data e marrjes së instruksioneve me detajet e pagesës nga MF-ja, pasi Huadhënësit të kenë zbritur më parë detyrimin e kredisë, për pjesën e pambuluar me garanci, si dhe çdo shpenzim të akumuluar për rikuperim.
b) Në rastin kur rikuperimi nuk është në formën e mjeteve monetare, pagesa do të kryhet jo më vonë se 15 (pesëmbëdhjetë) ditë pune nga data e konvertimit të rikuperimit në mjete monetare (cash). Konvertimi i rikuperimit në mjete monetare (cash) do të kryhet në përputhje me procedurat dhe politikat e Huadhënësve për këtë qëllim.
5. Vlera që Huadhënësit paguajnë në favor të MF-së, në rast të rikuperimit të detyrimit të Huamarrësve nga Huadhënësve pas pagesës së garancisë, është e barabartë me vlerën e rikuperuar pasi t’i jenë zbritur shpenzimet për rikuperimin e Huas, dhe ku vlera e mbetur pasi janë zbritur interesat e papaguara, kamatat ligjore sipas K.Pr.Civile, si dhe shpenzimet ligjore e përmbarimore të kryera nga Huadhënësit, të ndahet ndërmjet Huadhënësit dhe MF-së në raportet përkatësisht prej 30% për huadhënësit dhe 70% për MF-në, me përjashtim të rastit kur rikuperimi është mundësuar nga kolateral i vënë për kredinë sipas nenit 5, pika 4, të kësaj marrëveshjeje. Në këtë rast, Huadhënësit paguajnë në favor të MF-së vlerën e mbetur pasi ka mbajtur plotësisht detyrimet e Huamarrësve kundrejt Huadhënësve.
6. Në rast se Huamarrësit, përveç detyrimit që buron nga Huaja nën këtë Marrëveshje Garancie kanë edhe detyrime të tjera ndaj Huadhënësve, atëherë ndjekja e detyrimit që buron nga kjo Hua ndiqet njëkohësisht me ndjekjen e detyrimeve të tjera, pa asnjë lloj diskriminimi nga Huadhënësit, pa cenuar rankimin e kredive dhe kushtet e huave dhe garancive respektive, në përputhje me legjislacionin në fuqi.

Neni 8
Raportimi dhe monitorimi

1. Huadhënësit do të raportojnë në formë elektronike pranë AMGKP-së, jo më vonë se 10 (dhjetë) ditë kalendarike nga mbyllja e secilit muaj, për huat e aprovuara prej tyre në muajin paraardhës, duke përcjellë shumën e disbursuar, skedulin e amortizimit të huave, Marrëveshjen e Mirëkuptimit origjinale, si edhe kopje të dokumenteve shoqëruese që vërtetojnë kriteret e kualifikimit të Huamarrësve dhe kriteret për përfitimin e Huas sipas nenit 3 të kësaj Marrëveshje. 
2. Huadhënësit gjithashtu do të raportojnë në formë elektronike dhe shkresore në bazë mujore pranë AMGKP-së, jo më vonë se 10 (dhjetë) ditë kalendarike nga mbyllja e secilit muaj, ecurinë e shlyerjes së Huas, duke përfshirë në raportim informacion në lidhje me pagesat e kryera të Huas nga Huamarrësi dhe vlerën e mbetur të Huas. 
3. Huadhënësit angazhohen të raportojnë në mënyrë periodike (çdo muaj) pranë AZHBR-së, të dhënat e detajuara mbi aplikantët (fermerë dhe subjekte), si dhe përfituesit në kuadër të skemës së garancisë shtetërore. Raportimi do të përfshijë informacionin mbi numrin e kredive të dhëna, llojin e investimit, shumën e financimit, statusin e kredive dhe çdo element tjetër të nevojshëm për vlerësimin e ecurisë së skemës.
4. Raportimet në lidhje me këtë nen, si dhe komunikimet për nenet e tjera të kësaj Marrëveshje duhet të bëhen në formë elektronike ose me shkrim sipas rasteve të përcaktuara në nenet përkatëse. Ato duhet të dërgohen në adresat e mëposhtme: 
	Për Ministrinë e Financave:
[Adresa]  
Në vëmendje të:  
Faks: 
	
.......................
.......................
.......................

	Për AMGKP:
[Adresa]  
Në vëmendje të: 
E-mail:  
Faks: 
	
.......................
.......................
.......................
.......................

	Për:
- Banka Raiffeisen sh.a.
[Adresa]  
Në vëmendje të: 
E-mail:  
Faks: 
	

.......................
.......................
....................... 
.......................

	- Banka e Bashkuar e Shqipërisë sh.a.
[Adresa]  
Në vëmendje të:
E-mail:  
Faks: 
	
.......................
.......................
.......................
.......................

	- Banka Kombëtare Tregtare sh.a.
[Adresa]  
Në vëmendje të: 
E-mail:  
Faks: 
	
.......................
.......................
.......................
.......................

	- Banka Tirana sh.a.
[Adresa]  
Në vëmendje të: 
E-mail:  
Faks: 
	
.......................
.......................
.......................
.......................

	- Banka Intesa Sanpaolo Albania sh.a.
[Adresa] 
Në vëmendje të: 
E-mail:  
Faks: 
	
.......................
......................
.......................
.......................

	- Banka Procredit sh.a.
[Adresa] 
Në vëmendje të: 
E-mail:  
Faks: 
	
.......................
.......................
.......................
.......................

	- Banka Amerikane e Investimeve sh.a.
[Adresa]  
Në vëmendje të: 
E-mail:  
Faks: 
	
.......................
.......................
.......................
.......................

	- Banka e Parë e Investimeve, Albania sh.a.
[Adresa] 
Në vëmendje të: 
E-mail: 
Faks: 
	
.......................
.......................
.......................
.......................

	- Banka Credins sh.a.
[Adresa] 
Në vëmendje të: 
E-mail:
Faks: 
	
.......................
.......................
.......................
.......................

	- Banka OTP Albania sh.a.
[Adresa] 
Në vëmendje të: 
E-mail: 
Faks: 
	
.......................
.......................
.......................
.......................

	- Banka Union sh.a.
[Adresa]
Në vëmendje të: 
E-mail:
Faks: 
	
.......................
.......................
.......................
.......................



Neni 9
 Zgjidhja e mosmarrëveshjeve

Çdo mosmarrëveshje, kundërshti apo pretendim që lind nga ose në lidhje me këtë Marrëveshje, apo shkelja, zgjidhja ose pavlefshmëria e saj, do të zgjidhet me mirëkuptim nga palët. Nëse palët nuk arrijnë t’i zgjidhin ato me mirëkuptim, zgjidhja e tyre do t‘i nënshtrohet juridiksionit të gjykatës administrative shqiptare. 



Neni 10
Vlefshmëria e dispozitave

Nëse ndonjëra nga dispozitat e kësaj Marrëveshjeje është apo bëhet e pavlefshme, ose në rast se ka ndonjë boshllëk në ndonjë prej dispozitave të kësaj Marrëveshjeje, kjo nuk do të ndikojë në vlefshmërinë e dispozitave të tjera të kësaj Marrëveshje.
 
Neni 11
 Hyrja në fuqi dhe efektiviteti

Kjo Marrëveshje Garancie do të hyjë në fuqi, pas nënshkrimit nga palët dhe do të bëhet efektive pas disbursimit të Huas ndërmjet Huadhënësve dhe Huamarrësve.

Neni 12
Nënshkrimi

Palët nënshkruajnë këtë Marrëveshje në (       ) kopje origjinale të barasvlershme në gjuhën shqipe (një kopje për MF-në dhe nga një kopje për secilin nga Huadhënësit), në Tiranë, Shqipëri, në datat e përcaktuara në krye të kësaj Marrëveshje.

Neni 13
Përfundimi dhe pezullimi i Marrëveshjes

1. Kjo Marrëveshje Garancie do të quhet e përfunduar kur të gjitha detyrimet ndërmjet palëve, të cilat burojnë nga Marrëveshja e Huas dhe kjo Marrëveshje të jenë përmbushur plotësisht, në rast se nuk do të kërkohet përfundimi përpara kohe i saj nga ana MF-ja ose Huadhënësve.
2. MF-ja mund të pezullojë Marrëveshjen e Garancisë në çdo kohë, duke e njoftuar me shkrim Huadhënësit, në rast se MF-ja vërteton se Huadhënësit kanë kryer një shkelje të kësaj Marrëveshje, ose është përshirë në një mashtrim, i cili ka ndikim të drejtpërdrejtë te MF-ja.
3. Përfundimi apo pezullimi i kësaj Marrëveshje nuk do të ketë efekt mbi huat që janë disbursuar në përputhje me kushtet e marrëveshjes deri në datën e hyrjes në fuqi të përfundimit apo pezullimit. huat e disbursuara në përputhje me kushtet e Marrëveshjes së Garancisë do vijojnë të jenë të garantuara nga kjo garanci shtetërore deri në përmbushjen e plotë të detyrimeve të Huamarrësve.

ANEKSI 1
MARRËVESHJE MIRËKUPTIMI
(FORMAT TIP)

Bazuar në nenin 38, të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, dhe nenin 676, të ligjit nr. 7850, datë 29.7.1994, “Për Kodin Civil të Republikës se Shqipërisë”, i ndryshuar:
[Emërtimi i Huamarrësit] bie dakord të nënshkruaj këtë Marrëveshje Mirëkuptimi në datën ____.___.2025 për përcaktimin e të drejtave dhe detyrimeve që lindin nga lëshimi i Garancisë Shtetërore të Huas, sipas Marrëveshjes së Garancisë nr. _____, datë ____.____.2025.
Në rast kompensimi të humbjeve nga MF-ja për pagesa që burojnë nga Marrëveshja e Huas sipas Marrëveshjes së Garancisë cituar në paragrafin e mësipërm, [emërtimi i Huamarrësit] në zbatim të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, dhe të Marrëveshjes së Mirëkuptimit, është i detyruar t’i kthejë Ministrisë së Financave shumën që kjo e fundit i ka paguar huadhënësit, në kuadër të garancisë shtetërore të huas, përfshirë dhe të gjitha kostot që mund të lidhen me të. 
Në rast të kundërt, [emërtimi i Huamarrësit] është në dijeni dhe pranon shprehimisht se MF-ja ka të drejtën për të ndërmarrë të gjitha masat e përcaktuara në ligjin nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, si edhe në ligje të tjera në fuqi, dhe në marrëveshjen e mirëkuptimit, për të përfituar nga [emërtimi i Huamarrësit] çdo pagesë të bërë sipas garancisë, duke përfshirë edhe kostot që lidhen me të, si dhe kthimin e çdo kompensimi të kryer sipas marrëveshjes së garancisë; si dhe që Marrëveshja e Mirëkuptimit përbën akt në kuptimin e nenit 510, pika “d”, të Kodit të Procedurës Civile, duke u siguruar që të përmbushë elementet e kërkuara nga dispozita e sipërcituar. 

[Emërtimi i Huamarrësit]
Nënshkrimi

SEKTORËT DHE INVESTIMET E MBËSHTETURA

Sektorët të cilët do të mbështeten së bashku me investimet përkatëse nga kjo skemë do të jenë, si më poshtë:
- Fondi përdoret në sektorin e diversifikimit të fermës dhe agropërpunimit nëpërmjet:
- ndërtim dhe/ose rindërtim, zgjerim dhe modernizim të ndërtesave bujqësore/blegtorale, duke përfshirë pajisjet; 
- ndërtim dhe/ose rindërtim i serrave duke përfshirë edhe instalimet/teknologjitë; 
- ndërtim dhe/ose rindërtim, zgjerimi dhe modernizimi i objekteve që kontribuojnë në objektivat mjedisorë dhe ekonominë qarkulluese;
- makineri/mekanikë dhe pajisje bujqësore/blegtorale; 
- makineri dhe pajisje për prodhimin e energjisë së rinovueshme në fermë; 
- ndërtim dhe/ose rindërtim, zgjerim dhe modernizim për përpunim dhe tregtim të produkteve bujqësore, agroushqimore dhe të peshkimit; 
- investime në turizëm rural dhe atë të natyrës; 
- investime në krijimin dhe zgjerimin e fermave të akuakulturës duke përfshirë pajisjet;
- investime në sistemet e menaxhimit të mbetjeve në sektorin e diversifikimit të fermës dhe agropërpunimit;
- investime në ndërtim/rindërtim i objekteve dhe ambienteve për popullsinë dhe bizneset rurale, artizanati dhe manifaktura.
2. Infrastrukturë prodhimi, duke synuar shtimin e sipërfaqeve të fermës në prodhimin dhe përpunimin e fruta-perimeve, vreshtave etj. (bujqësia), si edhe fermave në sektorin e qumështit dhe mishit (blegtoria).
3. Agropërpunimi në sektorë të ndryshëm, duke nisur nga nxitja e rritjes së prodhimit të ullirit dhe përpunimit të tij; produktet në sektorin e bimëve medicinale dhe aromatike; produktet e tjera ushqimore që nxisin lidhjen në zinxhir të fermerëve dhe sektorit të turizmit në promovimin e prodhimeve shqiptare etj.
4. Mbështetje për sektorin e peshkimit dhe akuakulturës.
5. Investime në agroturizëm dhe turizëm rural.
6. Inovacion dhe nxitje të mekanikës bujqësore për automatizimin e mëtejshëm të proceseve të prodhimit.

